Beszámoló
Szeptember elején ismerkedős családi délutánt szerveztünk. Mivel „első osztályosok vagyunk”, ezért mindenképp az egyik tanítványunk családjánál szerettük volna ezt megtartani.
A Valler család azonnal elvállalta a hely biztosítását. Mellette meg kell jegyezni, hogy remek vendéglátóknak is bizonyultak. Csapiban élnek, egy Nagykanizsához közeli kis faluban. A szülők a városból kiköltözve gazdálkodni kezdtek: lovat, sertést és egyéb kisebb állatot tenyésztenek, méhészkednek, földet művelnek, mindenféle növényt termesztenek, karácsonyfa árusítással is foglalkoznak. Mindezeket a délután folyamán meg is nézhettük, az elsőseink játszva tanulhattak. Miután az osztályba járó gyermekek szülei röviden meséltek magukról, a gyerekeikről, a családról, kezdetét vette a móka. Tanítványaink sokat mozogtak, futkároztak, játszottak, trambulinoztak, aszfaltkrétáztak, kézműveskedtek, ajándékot készítettek egymásnak, szüleiknek, a befogadó családnak. Miután jól kifáradtak, az udvaron terített asztal várt mindnyájunkat. A bográcsos pincepörkölt és a kemencés kakaós csiga kóstolása után kicsit csendesebb lett a délután. Mély, gondolatébresztő beszélgetések és a siserehad lassú megfogyatkozása, ill. hazaindulása után mi is búcsút és köszönetet mondtunk házigazdáinknak.
Tavasszal folytatás következik!
Cséplő Erzsébet, tanító, osztályfőnök, 1.b
Csaladi nap 1b fenykepek.pdf